ኒያላ ኢንሹራንስ አደጋ ለደረሰበት የቲኤንኤ ሔሊኮፕተር ከአንድ ሚሊዮን ዶላር በላይ ካሳ ሊከፍል እየተዘጋጀ ነው
ኒያላ ኢንሹራንስ አክሲዮን ኩባንያ ሚያዝያ 18 ቀን 2011 ዓ.ም. በቴክኒክ ችግር አደጋ የደረሰበት የትራንስ ኔሽን ኤርዌይስ (ቲኤንኤ) ሔሊኮፕተር ለተገባለት ዋስትና፣ ከአንድ ሚሊዮን ዶላር በላይ የጉዳት ካሳ ለመክፈል ዝግጅት እያደረገ መሆኑ ተገለጸ፡፡ከኒያላ ኢንሹራንስ ኩባንያ ሪፖርተር ያገኘው መረጃ እንደሚያመለክተው፣ ቲኤንኤ ከሚጠቀምባቸው ሔሊኮፕተሮች ውስጥ አንዱ ለሆነው ሔሊኮፕተር በሰጠው የኢንሹራንስ ሽፋን ልክ የካሳ ክፍያው የሚፈጸመው፣ የአደጋው ምርመራ ከተጠናቀቀ በኋላ ነው፡፡ እስካሁን ባለው ሒደት የኒያላ ኢንሹራንስ ኩባንያ ከፍተኛ ባለሙያዎች፣ እንግሊዝ ከሚገኘው የጠለፋ ዋስትና ሰጪ ተቋም ተወካዮችና ከፌዴራል የአደጋ ምርመራ ቢሮ ጋር በመቀናጀት ምርመራቸውን እያካሄዱ ነው፡፡ ምርመራው ሲጠናቀቅ የካሳ ክፍያው በአጭር ጊዜ ውስጥ እንደሚከናወን፣ የኢንሹራንስ ኩባንያው የሥራ ኃላፊዎች ለሪፖርተር ገልጸዋል፡፡ ከአንድ ሚሊዮን ዶላር በላይ የኢንሹራንስ ሽፋን ያለው ቤል 222 UT የተሰኘው ሔሊኮፕተር አምስት መንገደኞችን አሳፍሮ፣ ዓርብ ሚያዝያ 18 ቀን 2011 ዓ.ም. ከጠዋቱ 1፡20 ሰዓት አካባቢ ከአዲስ አበባ ቦሌ አውሮፕላን ማረፊያ ተነስቶ ወደ ጅማ በመብረር ላይ ሳለ፣ ቦሌ ቡልቡላ አካባቢ መውደቁ ይታወሳል፡፡ አደጋው እንደደረሰ የኒያላ ኢንሹራንስ ኩባንያ ባለሙያዎች በአጭር ጊዜ ውስጥ ወደ ሥፍራው በማቅናት፣ የአደጋ ምርመራና ማጣራት ሥራ ማከናወናቸውን የኩባንያው መረጃ ያመለክታል፡፡ ከዚህ በተጨማሪም የኢንሹራንስ ኩባንያው የቅርብ የሥራ አጋር የሆነውና ዓለም አቀፍ የጠለፋ ዋስትና በመስጠት የሚታወቀው ግሪም ቡቸር ጆንስ ሊሚትድ የተሰኘው የእንግሊዝ ኩባንያ ተወካዮቹን ወደ ሥራው በመላክ፣ የደረሰውን የአደጋ መጠንና ሌሎች ቴክኒካዊ ጉዳዮችን ማጣራቱ ተገልጿል፡፡ ምንም እንኳን ሔሊኮፕተሩ በመኖሪያ ቤቶች ላይ ቢወድቅም በነዋሪዎቹም ሆነ በሌሎች ሕይወት ላይ አደጋ አለመድረሱ ይታወሳል፡፡ ቲኤንኤ ከኒያላ ኢንሹራንስ ኩባንያ ጋር ከ14 ዓመታት በላይ የጠበቀ ግንኙነት ያለው ግዙፍ ኩባንያ እንደሆነ የኩባንያው መረጃ የሚጠቁም ሲሆን፣ ከዚህም ቀደም በተመሳሳይ በቲኤንኤ ሔሊኮፕተር ላይ ለደረሰ አደጋ የካሳ ክፍያ መፈጸሙን ያስረዳል፡፡ እ.ኤ.አ. በ2016 በተመሳሳይ ሁኔታ በሔሊኮፕተር ላይ በደረሰ አደጋ ኒያላ ኢንሹራንስ ኩባንያ ከአንድ ሚሊዮን ዶላር በላይ የካሳ ክፍያ መፈጸሙ ታውቋል፡፡ የሚድሮክ ቴክኖሎጂ ግሩፕ አባል የሆነው ቲኤንኤ አደጋ የደረሰበትን ቤል 222 UT ሔሊኮፕተር በእጁ አስገብቶ የነበረው ጥቅምት 4 ቀን 2010 ዓ.ም. ነው፡፡ ቲኤንኤ እ.ኤ.አ. በ2004 የተመሠረተ ሲሆን፣ ኩባንያው ከተቋቋመበት ጊዜ አንስቶ ለኢንሹራንስ ሽፋኑ ከኒያላ ኢንሹራንስ ኩባንያ ጋር ሲሠራ እንደቆየ ተገልጿል፡፡  ኒያላ ኢንሹራንስ ኩባንያ በአሁኑ ወቅት በአገሪቱ ውስጥ ካሉ የግል የኢንሹራንስ ኩባንያዎች በዓረቦን አሰባሰብ መጠንና በዓመታዊ ትርፉ ቀዳሚ ሆኖ ሲሆን፣ በዚህ የሒሳብ ዓመት ለሁለተኛ ጊዜ ከፍተኛ የሚባለውን የካሳ ክፍያ  ይፈጽማል ተብሏል፡፡ በቅርቡ ከኩባንያው ደንበኞች መካከል አንዱ የሆነው ዳንጎቴ ሲሚንቶ ፋብሪካ ላጋጠመው አደጋ፣ ከ10.7 ሚሊዮን ብር በላይ የካሳ ክፍያ መፈጸሙ አይዘነጋም፡፡ኒያላ ኢንሹራንስ ኩባንያ ለቲኤንኤ የሚከፈለው የካሳ ክፍያ ከፍተኛ ቢሆንም፣ ክፍያው የሚፈጸመው ግን ከጠለፋ መድን ሰጪ ኩባንያው ጋር በመጣመር እንደሆነ ለማወቅ ተችሏል፡፡ 